Komuniké

    Vláda Slovenskej republiky na svojom zasadnutí dňa ........... 2002 prerokovala a schválila účtovnú závierku SPF ku dňu 31. 12. 2001, rozdelenie hospodárskeho výsledku SPF za rok 2001 a korekciu už vládou SR schváleného rozpočtu Slovenského pozemkového fondu na rok 2002.
   
    Pri komplexnom posudzovaní dosiahnutých výsledkov v činnosti Slovenského pozemkového fondu za rok 2001 tieto možno jednoznačne pozitívne hodnotiť. Ako jeden z účastníkov konania pri usporiadaní vlastníckych vzťahov k pozemkom podľa zákona číslo 180/1995 Z. z. v znení neskorších predpisov, ako aj pri usporadúvaní vlastníckych vzťahov k pozemkom v zriadených záhradkových osadách podľa zákona číslo 64/1997 Z. z., významnou mierou prispieva k dynamizácii týchto prác nielen svojou aktívnou účasťou, ale aj financovaním týchto prác zo svojho rozpočtu v objeme                    93 358 000 Sk.

    Rovnako pozitívne treba hodnotiť finančnú účasť SPF na vysporadúvaní reštitučných nárokov oprávnených osôb podľa zákona číslo 229/1991 Zb. v znení neskorších predpisov, s vyplateným finančným objemom 50 237 000 Sk v hotovosti a poskytnutím plnenia vo forme cenných papierov – akciami Reštitučného investičného fondu v nominálnej hodnote 10 761 000 Sk.

    Do Štátneho podporného fondu pôdohospodárstva a potravinárstva podľa zákona číslo 40/1994 Z. z. v znení neskorších predpisov odviedol zo svojich finančných príjmov 60 536 tis. Sk. Popri týchto významných finančných aktivitách v priebehu roku 2002 dosiahol aj kladný výsledok hospodárenia – zisk v objeme
80 090 000 Sk,

z ktorého podľa rozhodnutia vlády Slovenskej republiky sa 50 % vyčleňuje na poskytnutie finančného príspevku do fondu viaczdrojového financovania činností vyplývajúcich zo zákona číslo 180/1995 Z. z. o niektorých opatreniach na usporiadanie vlastníckych vzťahov k pozemkom v znení neskorších predpisov, ktoré súvisia aj s plnením Programového vyhlásenia vlády Slovenskej republiky.